b'\n_START_ARTICLE_\nAtenska akropola\n_START_SECTION_\nZgodnja poselitev\n_START_PARAGRAPH_\nAkropola je na plo\xc5\xa1\xc4\x8dadi na vrhu skale, ki se dviga 150 m nad morsko gladino v mestu Atene, s povr\xc5\xa1ino pribli\xc5\xbeno 3 hektarjev. Znana je bila tudi kot Kekropija po legendarnem ustanovitelju Aten, Kekropsu, prvem atenskem kralju. Najzgodnej\xc5\xa1e najdbe segajo v srednje neolitsko obdobje, ko so odkrili bivali\xc5\xa1\xc4\x8da iz zgodnjega neolitika (6. tiso\xc4\x8dletje pred na\xc5\xa1im \xc5\xa1tetjem). Ni dvoma, da je mikenski megaron stal na hribu v pozni bronasti dobi. Ohranjeno ni ni\xc4\x8d, razen morda ena baza  apnen\xc4\x8devega stebra in kosi ve\xc4\x8d stopnic iz pe\xc5\xa1\xc4\x8denjaka. Kmalu potem ko je bila pala\xc4\x8da zgrajena, je bil zgrajen kiklopski zid, dolg 760 metrov, do 10 metrov visok in \xc5\xa1irok od 3,5 do 6 metrov. Ta zid naj bi bil glavna obramba Akropole do 5. stoletja. Sestavljen je bil iz dveh parapetov, zgrajenih z velikimi kamnitimi bloki, utrjenimi z zemeljsko malto, imenovano emplekton (gr\xc5\xa1ko \xe1\xbc\x94\xce\xbc\xcf\x80\xce\xbb\xce\xb5\xce\xba\xcf\x84\xce\xbf\xce\xbd). Zid temelji na mikenski navadi, da je treba slediti naravnemu obrisu terena, vrata so bila nagnjena s parapetom ali pregrado in previsnim stolpom v desnem boku, s \xc4\x8dimer je bila olaj\xc5\xa1ana obramba. \xc5\xa0e dva manj\xc5\xa1a pristopa sta bila na hribu na severni strani po strmih, ozkih stopnicah, vrezanih v skalo. Verjetno se Homer sklicuje na te utrdbe, ko omenja "mo\xc4\x8dno grajeno hi\xc5\xa1o Erehtejon" (Odisej 7.81). Pred 13. stoletjem pred na\xc5\xa1im \xc5\xa1tetjem je potres povzro\xc4\x8dil razpoko v bli\xc5\xbeini severovzhodnega roba Akropole. Ta razpoka se je raz\xc5\xa1irila na okoli 35 metrov na temelju iz mehkega laporja, v katerem je bil izkopan vodnjak. Zgradili so stopnice, ki so bile neprecenljive za za\xc5\xa1\xc4\x8dito vira pitne vode med obleganjem v mikenskem obdobju.\n_START_SECTION_\nTemno obdobje\n_START_PARAGRAPH_\nZa obstoj mikenske pala\xc4\x8de na vrhu atenske Akropole ni prepri\xc4\x8dljivih dokazov, a se zdi, da so jo nadomestili s poznej\xc5\xa1o gradnjo. O arhitekturni podobi Akropole do arhai\xc4\x8dne dobe ni veliko znanega. V 7. in 6. stoletju pred na\xc5\xa1im \xc5\xa1tetjem je mesto prevzel Kilon med neuspelim kilonskim uporom  in dvakrat Pejzistrat: vsi poskusi so bili namenjeni pridobitvi politi\xc4\x8dne mo\xc4\x8di. Pejzistrat je zgradil vstopna vrata ali propileje in morda za\xc4\x8del graditi zgodnej\xc5\xa1i tempelj, kjer je Partenon. Na\xc5\xa1li so fragmente obdelanega apnenca kakor tudi temelje velikega nedokon\xc4\x8danega templja. Zdi se, da je bil devetvratni zid ali eneapilon  zgrajen okoli najve\xc4\x8djega vodnega izvira "klepsidre" na severozahodnem vzno\xc5\xbeju.\n_START_SECTION_\nArhai\xc4\x8dna akropola\n_START_PARAGRAPH_\nTempelj Atene Palade (za\xc5\xa1\xc4\x8ditnice mesta) je bil zgrajen okoli 570\xe2\x80\x93550 pr. n. \xc5\xa1t. Ta dorska apnen\xc4\x8dasta zgradba, mnogi njeni deli so ohranjeni, se imenuje Hekatompedon (beseda pomeni 100 \xc4\x8devljev dolg, to je pribli\xc5\xbeno 30 metrov, \xc4\x8deprav je dolg 46 metrov), Ur-Partenon (nem\xc5\xa1ko za "originalni Partenon" ali "enostavni Partenon"), H-Architecture ali tempelj Bluebeard po pedimentalnem kipu tritelesnega \xc4\x8dloveka ka\xc4\x8de, katere brada je temno modra. Ali je ta tempelj nadomestil starej\xc5\xa1ega ali samo sveti\xc5\xa1\xc4\x8de ali oltar, ni znano. Verjetno je bil zgrajen tam, kjer je zdaj Partenon._NEWLINE_Med letoma 529\xe2\x88\x92520 pred na\xc5\xa1im \xc5\xa1tetjem je Pejzistrat zgradil \xc5\xa1e en tempelj, "Stari Atenin tempelj", imenovan Arhaios Ne\xc5\x8ds (\xe1\xbc\x80\xcf\x81\xcf\x87\xce\xb1\xe1\xbf\x96\xce\xbf\xcf\x82 \xce\xbd\xce\xb5\xcf\x8e\xcf\x82, "anti\xc4\x8dni tempelj"). Ta tempelj Atene Palade je bil zgrajen ob Doerpfeldovih temeljih, med Erehtejonom in \xc5\xa1e Partenonom. Uni\xc4\x8dili so ga Perzijci leta 480 pred na\xc5\xa1im \xc5\xa1tetjem, a je bil verjetno obnovljen, saj je bila leta 454 pred na\xc5\xa1im \xc5\xa1tetjem zakladnica Ati\xc5\xa1ko-delske pomorske zveze prenesena v njegov opistodomos. Tempelj so morda po\xc5\xbegali 406/405 pr. n. \xc5\xa1t., kot omenja Ksenofont. Pavzanias ga ne omenja v svojem Opisu Gr\xc4\x8dije iz 2. stoletja n. \xc5\xa1t._NEWLINE_Okoli 500 pred na\xc5\xa1im \xc5\xa1tetjem je bil Ur-Partenon razstavljen, da bi na\xc5\xa1li prostor za novej\xc5\xa1o in ve\xc4\x8djo zgradbo, "Starej\xc5\xa1i Partenon" (pogosto imenovan Prepartenon, "zgodnji Partenon"). Atenci so se odlo\xc4\x8dili, da ustavijo gradnjo Olimpejona \xe2\x80\x93 tempelj olimpskega Zevsa, ki je bil povezan s tiranom Pejzistratom in njegovimi sinovi. Za gradnjo starej\xc5\xa1ega Partenona so uporabljali pirejski apnenec. Da bi uredili prostor, so ju\xc5\xbeni del vrha zravnali in dodali okoli 8000 dvotonskih blokov apnenca, ki so temelj, na nekaterih to\xc4\x8dkah 11 m globok, in preostalo napolnili z zemljo ter prostor obdali s podpornim zidom. Po zmagoviti bitki pri Maratonu leta 490 pred na\xc5\xa1im \xc5\xa1tetjem je bil na\xc4\x8drt spremenjen in uporabljen marmor namesto apnenca. Apnen\xc4\x8dasti del zgradbe se imenuje Prepartenon I, faza iz marmorja pa Prepartenon II. Leta 485 pred na\xc5\xa1im \xc5\xa1tetjem je gradnja zastala s shranjenimi viri, ko je Kserks I. zasedel prestol._NEWLINE_Starej\xc5\xa1i Partenon je bil \xc5\xa1e vedno v gradnji, ko so leta 480 pred na\xc5\xa1im \xc5\xa1tetjem Perzijci zavzeli mesto. Stavba je bila po\xc5\xbegana in izropana skupaj z Anti\xc4\x8dnim templjem in prakti\xc4\x8dno z vsem na skali. Ko se je perzijska kriza umirila, so Atenci vklju\xc4\x8dili mnoge arhitekte, da bi dokon\xc4\x8dali tempelj (stebre, triglife, metope itd.) v novozgrajenem severnem obrambnem zidu Akropole, ki je bil pomemben "voja\xc5\xa1ki spomenik" in ga je \xc5\xa1e danes mogo\xc4\x8de videti. Opusto\xc5\xa1eno mesto je bilo o\xc4\x8di\xc5\xa1\xc4\x8deno naplavin. Kipe, kultne predmete, verske darove in nepopravljive arhitekturne elemente so slovesno pokopali v ve\xc4\x8d globoko izkopanih jam na hribu, ki so bili priro\xc4\x8dno polnilo za ustvarjanje umetne planote okoli klasi\xc4\x8dnega Partenona. Te "perzijske razbitine" so najbogatej\xc5\xa1i arheolo\xc5\xa1ki ostanki, izkopani na Akropoli, in so znani po vsej Gr\xc4\x8diji.\n_START_SECTION_\nPeriklejev program gradnje\n_START_PARAGRAPH_\nPo zmagi v bitki ob reki Evrimedon leta 468 pred na\xc5\xa1im \xc5\xa1tetjem sta Kimon in Temistokles odredila rekonstrukcijo ju\xc5\xbene in severne stene Akropole. Ve\xc4\x8dino velikih templjev, vklju\xc4\x8dno s Partenonom, so obnovili pod vodstvom Perikleja v zlati dobi Aten (460\xe2\x88\x92430 pred na\xc5\xa1im \xc5\xa1tetjem). Fidija, velik atenski kipar, ter Iktin in Kalikrat, dva znana arhitekta, so bili odgovorni za obnovo._NEWLINE_Leta 437 pred na\xc5\xa1im \xc5\xa1tetjem je arhitekt Mnezikles za\xc4\x8del graditi propileje, monumentalna vrata na zahodnem koncu Akropole z dorskimi stebri iz pentelikonskega marmorja, delno zgrajene po starih Peristratovih propilejah. Te kolonade so bile skoraj kon\xc4\x8dane leta 432 pred na\xc5\xa1im \xc5\xa1tetjem in so imele dve krili, severno okra\xc5\xa1eno s Polignotovimi poslikavami. Pribli\xc5\xbeno v istem \xc4\x8dasu je ju\xc5\xbeno od Propilej za\xc4\x8del rasti majhen jonski tempelj Atene Nike iz pentelikonskega marmorja s portikom v tetrastilu, ki je ohranjal bistvene elemente gr\xc5\xa1kega oblikovanja templja. Po prekinitvi zaradi pelopone\xc5\xa1ke vojne je bil tempelj kon\xc4\x8dan v \xc4\x8dasu Nikijevega miru med 421 in 409 pred na\xc5\xa1im \xc5\xa1tetjem._NEWLINE__NEWLINE_ _NEWLINE_Gradnja elegantnega templja Erehtejona iz pentelikonskega marmorja (421\xe2\x80\x93406 pred na\xc5\xa1im \xc5\xa1tetjem) je bila v skladu s kompleksnim na\xc4\x8drtom, ki je upo\xc5\xa1teval izredno neraven teren in potrebo, da se izognejo ve\xc4\x8d sveti\xc5\xa1\xc4\x8dem na tem obmo\xc4\x8dju. Vhod, obrnjen proti vzhodu, sestavlja \xc5\xa1est jonskih stebrov. Tempelj ima dva portika, enega na severozahodnem vogalu z jonskimi stebri, drugega na jugozahodu, ki ju nosijo ogromne \xc5\xbeenske figure ali kariatide. Vzhodni del templja je bil posve\xc4\x8den Ateni Paladi, zahodni del pa kultu arhai\xc4\x8dnega kralja Pozejdona-Erehteja z oltarji Hefajstu in Vutusu, bratu Erehteja. Malo je znano o prvotnem na\xc4\x8drtu notranjosti, ki je bila uni\xc4\x8dena v po\xc5\xbearu v 1. stoletju pred na\xc5\xa1im \xc5\xa1tetjem in je bila ve\xc4\x8dkrat obnovljena._NEWLINE__NEWLINE_ _NEWLINE_V istem obdobju se je za\xc4\x8dela gradnja kombinacije sveti\xc5\xa1\xc4\x8d, vklju\xc4\x8dno s templji Atene Palade, Pozejdona, Erehteja, Kekropsa, Herse, Pandarja in Aglavrosa s portiki s kariatidami portiki ali balkoni z njimi. Med templjem Atene Nike in Partenonom je bilo sveti\xc5\xa1\xc4\x8de Artemide Bravronija (ali Bravrejon), boginje, ki se je predstavljala kot medved in so jo \xc4\x8dastili v demi Bravron. Po Pavzaniasu sta bila v sveti\xc5\xa1\xc4\x8du lesen kip ali hoanon boginje in kip Artemide, ki ga je naredil Praksitel v 4. stoletju pred na\xc5\xa1im \xc5\xa1tetjem._NEWLINE_Za Propilejami je prevladoval Fidijev "velikanski bronasti kip Atene Promahos ("Atena, ki vodi v boj"), zgrajen med letoma 450 in 448 pred na\xc5\xa1im \xc5\xa1tetjem. Osnova je bila meter in pol visoka, medtem ko je bila skupna vi\xc5\xa1ina kipa 9 metrov. Boginja je dr\xc5\xbeala sulico, katere svetle\xc4\x8do konico so lahko videle posadke na ladjah, ko so zaplule okoli rta Sounion, in velikanski \xc5\xa1\xc4\x8dit na levi strani, okra\xc5\xa1en s podobami boja med Kentavri in Lapiti. Drugi spomeniki, ki pa niso ohranjeni, so bili Halkoteka, Pandrozejon, Pandionovo sveti\xc5\xa1\xc4\x8de, Atenin oltar, sveti\xc5\xa1\xc4\x8de Zevsa Polieusa in iz rimskih \xc4\x8dasov okrogel tempelj Avgusta in boginje Rome.\n_START_SECTION_\nHelenisti\xc4\x8dno in rimsko obdobje\n_START_PARAGRAPH_\nV helenisti\xc4\x8dnem in rimskem obdobju so bile mnoge zgradbe na obmo\xc4\x8dju Akropole popravljene, saj so bile zaradi starosti in vojn po\xc5\xa1kodovane . Postavljeni pa so bili tudi novi spomeniki tujih kraljev, zlasti atalidskih iz Pergamona, Atala II. (severozahodno pred Partenonom) in Evmena II. pred Propilejami. Posve\xc4\x8deni so bili v zgodnjem rimskem cesarstvu do Avgusta ali Klavdija (negotovo) oziroma Agripe. Evmen naj bi bil odgovoren za gradnjo stoe na ju\xc5\xbenem pobo\xc4\x8dju in ne za Atalovo v Agori spodaj._NEWLINE_V julijsko-klavdijskem obdobju je nastal tempelj Rome in Avgusta, majhna, okrogla stavba, ki stoji pribli\xc5\xbeno 23 metrov od Partenona kot zadnja pomembnej\xc5\xa1a starodavna gradnja na vrhu skale. Pribli\xc5\xbeno v istem \xc4\x8dasu je na severnem pobo\xc4\x8dju v jami poleg tiste, namenjene Panu iz klasi\xc4\x8dnega obdobja, nastalo sveti\xc5\xa1\xc4\x8de, ki ga je arhon (sodnik) posvetil Apolonu ob za\xc4\x8detku svojega mandata. Leta 161 je na ju\xc5\xbenem pobo\xc4\x8dju rimski Herod Ati\xc5\xa1ki zgradil svoj veliki amfiteater ali odeon. Stoletje pozneje je bil uni\xc4\x8den ob vdoru Herulov, vendar je bil leta 1950 obnovljen._NEWLINE_V 3. stoletju je bilo zaradi gro\xc5\xbenje vpada Herulov  popravljeno obzidje na Akropoli in "Beulejeva vrata" izdelana tako, da je bil omejen vhod pred Propilejami. Tako se je Akropola spet za\xc4\x8dela uporabljati kot trdnjava.\n_START_SECTION_\nBizantinsko, latinsko in otomansko obdobje\n_START_PARAGRAPH_\nV bizantinskem obdobju je bil Partenon spremenjen v cerkev, posve\xc4\x8deno devici Mariji. V \xc4\x8dasu latinske Atenske vojvodine je Akropola delovala kot upravno sredi\xc5\xa1\xc4\x8de mesta s Partenonom kot svojo stolnico in Propilejami kot delom Kne\xc5\xbeje pala\xc4\x8de . Dodan je bil velik "Frankovski stolp", ki so ga poru\xc5\xa1ili v 19. stoletju._NEWLINE_Po osmanski osvojitvi Gr\xc4\x8dije je bil Partenon sede\xc5\xbe posadke tur\xc5\xa1ke vojske , Erehtejon je guverner spremenil v zasebni harem. Zgradbe na Akropoli so bile zelo po\xc5\xa1kodovane leta 1687 pri obleganju Bene\xc4\x8danov v morejski vojni. Partenon, ki je bila uporabljen kot skladi\xc5\xa1\xc4\x8de smodnika, je zadel topni\xc5\xa1ki ogenj in ga hudo po\xc5\xa1kodoval._NEWLINE__NEWLINE_ _NEWLINE_V naslednjih letih Akropola ni bila v vrve\xc5\xbeu \xc4\x8dlove\xc5\xa1ke dejavnosti z mnogimi bizantinskimi, frankovskimi in otomanskimi strukturami. Prevladujo\xc4\x8da zna\xc4\x8dilnost otomanskega obdobja je bila mo\xc5\xa1eja v Partenonu skupaj z minaretom. Po gr\xc5\xa1ki osamosvojitveni vojni je bila ve\xc4\x8dina vlog iz bizantinskega, frankovskega in otomanskega obdobja odstranjena v poskusu, da bi ponovno vzpostavili spomenik v svoji izvirni obliki, "o\xc4\x8di\xc5\xa1\xc4\x8den" vseh poznej\xc5\xa1ih dopolnitev.\n_START_SECTION_\nArheolo\xc5\xa1ki ostanki\n_START_PARAGRAPH_\nVhod na Akropolo je bil monumentalen prehod, imenovan Propileje. Ju\xc5\xbeno od vhoda je majhen tempelj Atene Nike. V sredi\xc5\xa1\xc4\x8du Akropole je Partenon ali Tempelj Atene Partenos (devica Atena). Vzhodno od vhoda in severno od Partenona je tempelj Erehtejon. Ju\xc5\xbeno od platoja, ki je vrh Akropole, so tudi ostanki zunanjega gledali\xc5\xa1\xc4\x8da, imenovanega Dionizovo gledali\xc5\xa1\xc4\x8de. Nekaj sto metrov stran pa je zdaj delno rekonstruiran Odeon Heroda Ati\xc5\xa1kega._NEWLINE_Vsi dragoceni starodavni artefakti so v Muzeju Akropola, ki stoji na ju\xc5\xbenem pobo\xc4\x8dju pe\xc4\x8dine, 280 metrov od Partenona.\n_START_SECTION_\nProjekt obnove Akropole\n_START_PARAGRAPH_\nObnova se je za\xc4\x8dela leta 1975 in bo kmalu kon\xc4\x8dana. \xc5\xbdeleli so ustaviti propadanje po stoletjih iz\xc4\x8drpavanja, onesna\xc5\xbeevanja, uni\xc4\x8devanja zaradi vojn in zgre\xc5\xa1ene zadnje obnove. Projekt je vklju\xc4\x8deval zbiranje in prepoznavanje vseh fragmentov kamna, celo manj\xc5\xa1ih, na Akropoli in njenih pobo\xc4\x8djih. S pomo\xc4\x8djo izvirnega gradiva so jo \xc5\xbeeleli obnoviti (anastiloza (gr\xc5\xa1ko ana \xe2\x80\x93 ponovno, stilos \xe2\x80\x93 steber) je arheolo\xc5\xa1ki pojem, ki ozna\xc4\x8duje delno rekonstrukcijo z izvirnimi deli) z zmerno uporabo novega marmorja z gore Pentelikon. Obnavljali so s pomo\xc4\x8djo titanovih klinov, obnova je bila zasnovana reverzibilno, tako da bodo prihodnji strokovnjaki stvari spremenili. Uporabljena je bila kombinacija vrhunske sodobne tehnologije in obse\xc5\xbenih raziskav ter obuditev starodavnih tehnik._NEWLINE_Kolonade Partenona, v glavnem uni\xc4\x8dene zaradi bene\xc5\xa1kega bombardiranja v 17. stoletju, so bile obnovljene, veliko napa\xc4\x8dno sestavljenih stebrov je zdaj pravilno obnovljenih. Streho in tla Propilej so delno obnovili z deli strehe iz novega marmorja, okra\xc5\xa1enega z modrimi in zlatimi vlo\xc5\xbeki tako kot v izvirniku. Obnova templja Atene Nike je bila kon\xc4\x8dana leta 2010._NEWLINE_Obnovljenih je bilo skupaj 2675 ton arhitekturnih \xc4\x8dlenov, 686 kamnov ponovno sestavljenih iz drobcev originalov, 905 zakrpanih z novim marmorjem in 186 delov v celoti izdelanih iz novega marmorja. Skupno je bilo uporabljenih 530 kubi\xc4\x8dnih metrov novega pentelikonskega marmorja.\n_START_SECTION_\nKulturni pomen\n_START_PARAGRAPH_\nVsaka \xc5\xa1tiri leta Atenci prirejajo festival, imenovan panatenaja, ki obuja priljubljenost olimpijskih iger. Na festivalu procesija potuje skozi mesto po panatenajski poti in dose\xc5\xbee vrhunec na Akropoli. Z novim pla\xc5\xa1\xc4\x8dem iz tkane volne (peplos) ogrnejo kip Atene Palade v Erehtejonu (vsako leto) ali kip Atene Partenos v Partenonu (vsaka \xc5\xa1tiri leta ob veliki panatenaji)._NEWLINE_V poznej\xc5\xa1i tradiciji zahodne civilizacije in klasi\xc4\x8dne o\xc5\xbeivitve Akropole, vsaj od sredine 18. stoletja dalje, se pogosto omenja kot klju\xc4\x8dni simbol gr\xc5\xa1ke zapu\xc5\xa1\xc4\x8dine in slave klasi\xc4\x8dne Gr\xc4\x8dije.\n_START_SECTION_\nMuzej atenske Akropole\n_START_PARAGRAPH_\nPet let po napovedanem odprtju so leta 2009 v Atenah za javnost odprli nov muzej ob znameniti Akropoli. Kon\xc4\x8dali naj bi ga \xc5\xbee med olimpijskimi igrami leta 2004 , a se je projekt zavlekel zaradi pomanjkanja denarja in nasprotovanja varuhov zgodovinskega spomenika.  Poleg tega je bila ves \xc4\x8das tudi polemika o marmornem frizu (trikotnem reliefu) s Partenona, ki so ga leta 1806 odpeljali v Zdru\xc5\xbeeno kraljestvo in je zdaj razstavljen v Britanskem muzeju v Londonu._NEWLINE_Grki zahtevajo njegovo vrnitev, toda Britanci so se odlo\xc4\x8dili, da bo ostal v Londonu. V muzeju je razstavljena njegova kopija. Z novim muzejem naj bi  obvarovali zgodovinski akropolski gri\xc4\x8d, saj bi ve\xc4\x8dino turistov preusmerili v novo poslopje. V zgradbi je v treh nadstropjih na 25.000 m\xc2\xb2 razstavljenih 350 akropolskih artefaktov.'